Кудайдыҥ  бичимели
Баш болзын Алтай Кудайым
Баш болзын Jайааным 
Ӱч Курбастан Кудайым
Ӱстÿмде мениҥ туруп jат
Ӱзе улустыҥ кинчегин 
 Ӱзезине ийип  jадым
Ӱзези мыны уксын
Ӱзези мыны билзин 
Ӱзегеердиҥ кинчегер
Ӱйегеерди ÿскенеерде
Ӱйегеерди бысканаарда
Ӱйегеерди кескенеерде
Ӱйе дегени ол не
Ӱйе дегени ол öй
Бмр кижиниҥ öйи
Jÿрÿмин jÿретен
Jÿзин jажайтан
Jÿс jашты jажайтан 
Jÿс jашты ажатан
Учур jок кижиде
Оны Кудай бербеген
Оны кижи тапкан
Кудайдыҥ  берген jажын
Кижи бойы солыган
Кыскарткан, узаткан
Кинчегин оной ачкан
Ачып ийеле, улалткан
Кудайды немеге тообогон
Кудайды каткы  эткен 
Кудайды ойын эткен
Öчöп келип мÿргÿÿген
Ойноп келип бажырган
Ойто каткырып jанган
Каралап куучындап баскан
Кижиликтиҥ кинчеги-ол
Кижиниҥ кинчеги эмес
Кудай бойы чечип албас 
Кижиниҥ кинчегин эмди
Кижи бойы чечсин
Чечсин деп айдарымда
Чек кижи чыкпады
Чек кижини табала
Чечтирип ого ийер бе
Чек кижини табала
Чечкеледип ийер бе
Кижиниҥ кинчегин алзын
Кижиниҥ кинчегин чечсин
Кижи болуп jÿрбезин
Кудай болуп jÿрзин
Кижи ол тушта бÿдер бе
Кижи ол тушта багар ба
Кемеер оны билереер
Кемеер оны айлараар
Кемеер оны сезереер
Кудай кижи келген деп
Карага ла кирезеер
Карага ла багазаар
Канай ла кайра тартса
Карайлажып  туразаар
Кинчекти ле шÿÿйзеер
Кинчекти ле кöрöзööр
Кöрÿп  jадыгар-оныҥ учун
Айрылып оноҥ  болбойдоор
Аруталып jÿрбейдеер 
Айыл-jурттар тутпайдаар
Аракызактарга барадаар
Аракыга багадаар
База бир кинчегер –ол
Бутылкага бажырбас
Бырканга бажырар
Кижи кижиге бажырбас
Кудайга бажырар
Кижиниҥ алдына ыйлабас
Кудайдыҥ алдына ыйлаар
Кижи ыйды оҥдобос
Ыйды Кудай оҥдоор
Ого ийген тил ол
Ого ийген jетирÿ 
Jайналганду ыйла
Jайаанга келип  jат
Jайаанла куучындажып jат
Кур-кöксиниҥ  курчуузын
Кудайына берип jат
Кудай кожор кошпоозын
Кöрÿп, бойы  шÿÿп jат
Кош ажыра кöрöлö
Кожултазын айдып jат
Кожулбааны  ачынбас
Кожулганы кöкÿбес
Кöндÿре кейге кöдÿрилбес
Коркышту кÿч ийде-ол
Коркышту кÿч иш-ол
Кудайдыҥ jолыла барарга
Кижиниҥ кижизи керек
Чыдууныҥ чыдуузы керек
Чындыктыҥ чындыгы керек
Чындыкты айдарга-кÿч
Чындыкты jайарга-кÿч
Jаҥыс jайаан эмес
Кижи болужар керек
Кижиге кижи барар
Кижиге Кудай барбас
Кижиге Кудай келбес
Келгени дезе-элчизи
Келгени дезе-jалчызы
Кудай кижиликке келер
Кудай калыкка келер
Кöрÿнер, айдар, токтодор
Токунадар, томдоор
Тоҥ тенеегин токпоктоор
Токтобой турза-божодор
Кудайдыҥ элчизи келеле
Кудайдыҥ сöзин экелер
Кудайдаҥ ийде экелер
Кудайдаҥ  öзÿм  экелер
Кудайдаҥ jÿрÿм экелер
Jÿрÿмге баратан jолды
Jартап слерге кöргÿзер
Jазап слерге айдар
Jаҥыс ла слер аайлагар
Jаҥыс ла слер оҥдогор
Ол кижини шоотпогор
Ол кижини тоогор
Ол кижиге болужаар
Ол кижиге jöмöжööр
Jе, ол кижиге бажырбаар
Бажыратаны кижи эмес
Бажыратаны – Кудай
Кудайга слер бажыргар
Куру Кудай этпегер
Кийнинде бойоор jÿÿлип
Кинчек эдип баспагар
Баш болзын
Будда айтты деп бодобоор
Будда мен эмезим
Ӱч Курбустан Кудай мен
Ӱч Курбустан jайаан мен
Jÿÿр-jÿзÿнди укпагар
Jÿс jолло баспагар
Jÿрÿмниҥ jолы jаҥыс
Jÿрÿмниҥ jолы  jаҥаар
Jаҥданып jÿрген Ак jаҥаар
Айланып келген Ак jаҥаар
Jаҥданып jÿрген Ак jаҥаар
Айланып келген Ак jаҥаар
Баш болзын Алтай
Кудайым
Баш болзын, баш болзын 
Баш болзын Öрö турган
Jайааным
Баш болзын, Баш болзын
Багынып турум jанаарга
Баш болзын, баш болзын
Бажым бойымда болзын